ગુજરાતી કહેવત છે કે આરંભે શૂરા.. હાઇકોર્ટના આદેશ પછી અમદાવાદ સહિતના રાજ્યભરમાં શહેરોમાં પાર્કિંગ ખુલ્લા કરી, ટ્રાફિક નિયમન માટે દબાણો દૂર કરવામાં આવ્યા હતા. એક સપ્તાહ સુધી ઝુંબેશ મસ્તરીતે ચાલી પરંતુ હવે ફરી પાછી એની એ જ હાલતનો સામનો કરવો પડી રહ્યો છે. અમદાવાદના કેટલાક વિસ્તારોમાં પોલીસ બંદોબસ્ત રાખવામાં આવ્યો છે પરંતુ અન્ય શહેરોમાં આ ઝૂંબેશ સમાપ્ત થઇ છે. બઘું પૂર્વવત થયું છે. જ્યાં સુધી કઠોર દંડ નહીં હોય ત્યાં સુધી લોકો સુધરવાના નથી. ગાંધીનગરમાં પણ મ્યુનિસિપલ કમિશનર દ્વારા દબાણ ઝૂંબેશ શરૂ કરવામાં આવી હતી પરંતુ વહાલા-દવલાંની નીતિ પ્રમાણે ભાજપના નેતાઓના ગેરકાયદે દબાણોને પોલીસે ટચ પણ કર્યા નથી. સેક્ટર-21માં ટ્રાફિક નિયમન જળવાઇ રહ્યું છે પરંતુ સેક્ટર-11 અને કુડાસણની ખાઉધરા ગલીમાં ફરી પાછી સ્થિતિ યથાવત થઇ છે. માર્ગો પર બેરોકટોક વાહનો પાર્કિંગ થાય છે. ફુટપાથ પર ખાણી-પીણીની લારીઓ ગોઠવાઇ ગઇ છે. ટ્રાફિક નિયમનના ચિંધરા ઉડી રહ્યાં છે, કારણ એવું છે કે શહેરનો પ્રત્યેક વાહનચાલક તેની જાતને વીવીઆઇપી માને છે. પોલીસને પણ ધમકાવે છે. આ શહેરમાં પોલીસ નવું કંઇ કરવા જાય તો કોઇ ગાંઠતું નથી, કારણ કે આ પાટનગર છે. પોલીસે પણ હારી, થાકી અને નિરાશ થઇને ઝૂંબેશ પડતી મૂકી છે.